རྗེ་བཙུན་འཇམ་པའི་དབྱངས་སྨྲ་བའི་སེང་གེ་འཁོར་གྱི་དཀྱིལ་འཁོར་དང་བཅས་པ་ལ་མདོར་བསྡུས་པར་བསྟོད་པའི་རབ་ཏུ་བྱེད་པ།འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ།།དཔལ་ལྡན་མཆོག་ཏུ་ཞི་བའི་ལུས་ཅན་ཉིད་ཀྱི་དོན་དུ་མདའ་ཡབ་རིན་ཆེན་རྩེ་དགའ་དགོད་བྱེད་གཡེར་ཁའི་སྒྲ་སྙན་ཕྱོགས་རྣམས་འབོད་པའི་ཟོལ་གྱི་གནས།།གསེར་གྱི་བ་གམ་རྔ་ཡབ་འཕུར་ལྡན་འོད་ཟེར་བཞད་ཅིང་ལྦུ་བའི་ཕྲེང་འཛིན་ཁྱོགས་ལ་བརྟེན་པའི་མེ་ཏོག་རྣམས་ནི་ལྗོན་ཤིང་གསར་པའི་སྐྱོ་ར་འགེངས།།གངས་རིའི་ཕུང་པོར་དོགས་པ་དང་ལྡན་ཙནྡན་ལྗོན་པའི་ངོས་ལ་བརྡར་བའི་ཐང་ཆུ་དཀར་པོས་འགྲམ་པ་རབ་མཛེས་གླང་པོ་བརྒྱས་གང་གཞལ་ཡས་ཁང་།།ནོར་འཛིན་ཟ་བྱེད་རྟ་གདོང་མེ་དང་རབ་འབར་དམྱལ་བའི་གྲོང་ཁྱེར་ལྟར་དགོངས་འཇམ་དབྱངས་ཞབས་ཀྱི་པདྨོ་རྙོག་བྲལ་མགོ་ལ་དྲི་བཟང་འཛིན་གྱུར་ཅིག།ལི་ཁྲིའི་རྡུལ་དང་བྱུ་རུའི་ཕུང་པོས་དགེ་ལེགས་བྱིན་པའི་རབ་རྒྱས་པདྨ་གསར་པའི་ངོས་ལ་བཅུ་གཉིས་ཉི་མ་བཞུ་བའི་ཁུ་བས་བྲན་གྱུར་པ།།བསོད་ནམས་ལེགས་བྱས་མིག་གི་དགའ་སྟོན་ཟླ་བའི་ཕྲེང་བས་ཀུན་ནས་དཀྲིགས་པའི་གེ་སར་འཛུམ་ཞིང་རྒྱུ་སྐར་རྣམས་ཀྱང་འོད་ཟེར་རྩེ་ལ་འཛིན་པར་རྩོམ།།མཐོན་མཐིང་ཨུཏྤལ་སྡེ་དཔོན་མཆོག་གི་འབྱོར་པ་ཡིད་འོང་བང་མཛོད་དག་ལས་ཕྲོགས་པས་སྐྲག་པའི་རི་དྭགས་མ་ལུས་ནགས་མཐར་འབྲོས་པ་ལྷུར་ལེན་པ།།སྐལ་བཟང་དཔྱིད་ཀྱི་དཔལ་མོ་འདི་ཡིས་ཡིད་ཀྱི་བུང་བ་དཔྱང་ཐག་འཛིན་པ་རབ་ཏུ་སྟེར་བྱེད་བདག་ནི་འཇམ་དབྱངས་ཞལ་གྱི་པདྨོར་བསམ་གཏན་བགྱིད།།ཐུན་མཚམས་སྨུག་རྩི་གསར་པའི་ཚོན་གྱིས་མཁུར་ཚོས་དམར་བའི་སྔོ་སངས་ན་ཆུང་རྒྱུ་སྐར་ཕྲེང་ལྡན་འཇོ་སྒེག་ཟོལ་གྱིས་ཕྱོགས་ཀྱི་དུལ་བ་འཕྲོག་པ་ན།།ལི་ཁྲིའི་ལུས་ཅན་ཉི་མ་སྟོང་གི་འོད་ཟེར་འཐུངས་པས་རབ་ཏུ་མྱོས་ཤིང་ག་བུར་དོ་ཤལ་རྩེ་དགའ་དགོད་པ་འདི་ཡིས་ནམ་མཁའི་མཛེས་མ་ཡི།།བརྟན་པ་འགོག་ཅིང་ཕྱོགས་ལ་རྒྱན་དག་སྦྱིན་པའི་སླད་དུ་ཉེ་བར་འོངས་པའི་ཡ་མཚན་དགའ་སྟོན་ཅི་ཡང་བལྟ་ཕྱིར་རིངས་པར་འོངས་པའི་གཞོན་ནུ་ནི།།ཤར་གྱི་རི་བོའི་བ་གམ་ལ་འཛེགས་རབ་དཀར་བདུད་རྩི་འཛག་པའི་བཞིན་གྱིས་འཇིག་རྟེན་ཀུན་ལ་འཛུམ་པ་སྟོན་པའི་འོད་ཟེར་བཞད་པ་ལྟ་བུ་ལགས།།གང་གི་ལུས་ཀྱི་ཆུ་མཐོངས་འགོག་ཅིང་སྦར་མོ་གཡོ་བས་རིན་ཆེན་རྡུལ་བརྩེགས་ཕྱེ་མར་འགྱུར་ཞེས་ལྷ་རྣམས་རབ་དོགས་ས་སྲུངས་བུ་ཡང་འདར་བྱེད་པ།།དཔལ་ལྡན་ནམ་མཁའི་འོད་ཟེར་གོས་ཅན་རི་དྭགས་དབང་པོ་ཁྱོད་ཞབས་ཅོད་པན་ལུས་ལ་བཀོད་ནས་ཉི་མའི་བུ་ལའང་ཕྲག་དོག་མིག་གིས་ལྟ་བར་བྱེད།།ཉིན་མོར་བྱེད་པའང་ཚ་ཟེར་བྱེ་བའི་ཡན་ལག་ཚོགས་དག་ས་ལ་རྣམ་པར་འགོད་པའི་སྦྱོར་བས་སྟེང་དུ་བླངས་ཏེ་གང་གི་དབུ་ལ་བཀོད་པ་ཡི།།མེ་ཏོག་ཕྲེང་མཛེས་དྲི་བཞོན་གྱིས་བོས་བུང་བའི་ཚོགས་ཀྱི་བསིལ་ཡབ་འཕུར་ལྡིང་རླུང་གིས་བསྐྱོད་པའི་སྙན་གོང་ཨུཏྤལ་གཡོ་བ་དེ་ཡིས་སྐྱོང་གྱུར་ཅིག།དཔལ་ལྡན་ཐུབ་པ་ཀུན་གྱི་མཛེས་སྡུག་དགའ་མ་ཁྱོད་ནི་ཛཱ་ཏིའི་མེ་ཏོག་རྒྱས་ཕྲེང་དང་ལྡན་ཕྱོགས་ཀུན་སྤུ་ལོང་གོས་ཀྱིས་སྒྲིབ་བྱེད་དེ་ལྟ་ནའང་།།གང་ཞིག་མ་ལ་ཡ་ཡི་ངོས་ལ་རྐང་མཐིལ་ཚོན་གྱིས་ཐིག་ལེ་འགོད་ཅིང་དོ་ཤལ་ཁུར་འཛིན་ནུ་མ་མངོན་དགའ་གྲུབ་བདག་བུ་མོ་མཆོག་རྣམས་ཀྱིས།།མཛེས་པ་འགོག་ལ་གཅིག་ཏུ་གཞོལ་བའི་ངལ་བ་འདི་ནི་ཅི་སླད་མཛད་ཅེས་བུང་བའི་ཚོགས་རྣམས་སྒྲོགས་པ་མིན་ནམ་མཁའ་ཡང་ཨུཏྤལ་ཟུང་གཅིག་གི།མིག་དང་ལྡན་པ་མཛེས་སྡུག་ཟོལ་གྱིས་ལྟ་བར་བྱེད་ན་དབྱངས་ཅན་དཔལ་མོའི་ཞལ་གྱི་པདྨ་འགྲན་ཟླར་འགྱུར་ཞེས་བདག་ནི་ཤིས་པ་བརྗོད་ལ་བརྩོན།།སྒྲོལ་མ་མཁའ་འགྲོ་དཀར་པོའི་ལུས་ཅན་ལང་ཚོ་རབ་རྒྱས་ལན་བུ་བརྒྱན་པའི་མེ་ཏོག་ཚོགས་ལ་གདུབ་སྐོར་སྒྲ་ཡིས་འོངས་སམ་ཞེས་ནི་བརྗོད་པ་བཞིན།།འཇིག་རྟེན་དབང་ཕྱུག་ཞབས་སེན་ལས་འོངས་མཐོ་རིས་དབུ་བའི་ཕྲེང་བ་འཛག་པས་སེམས་དམྱལ་འཇིགས་པ་མི་བཟད་འཕྲོག་བྱེད་བདུད་ཀྱི་བཞིན་རས་ཟུམ་པ་སྙམ།།སླར་ཡང་མཚམས་སྤྲིན་འོད་ཀྱིས་འཁྱུད་པའི་དབྱངས་ཅན་ལྷ་མོ་ཏམ་བུ་ར་ལ་གུས་པ་ཡོངས་བཏང་འཇམ་དབྱངས་ཞལ་གྱི་པདྨོ་ལ་ཆགས་ཟུར་གྱིས་བལྟ།།བརྡ་སྤྲོད་བྱེད་གཞུང་རོ་འཛིན་གཟུགས་ཀྱིས་གང་གི་ཁ་ལ་རྣམ་པར་བཀོད་པ་ལྷ་ཡི་དྲང་སྲོང་ཚིག་གི་གཏེར་དེས་སྨྲ་བའི་དབང་ཕྱུག་སྦྱིན་གྱུར་ཅིག།།དེ་ལྟར་ཡོན་ཏན་མེ་ཏོག་དག།དད་པའི་སྙིམ་པས་རབ་བླངས་ཏེ།།སྙན་དངགས་ཕྲེང་བ་སྤེལ་བ་ལས།།བློ་གྲོས་མགུལ་རྒྱན་གྲུབ་པ་འདིས།།འཇམ་དབྱངས་ཞལ་གྱི་པདྨོ་ལ།།མིག་གི་བུང་བ་རབ་བཀོད་ཅིང་།།ཤེས་བྱ་ཀུན་གྱིས་ཡིད་ཀྱི་ངོས།།རི་མོར་བྲིས་པ་ཐོབ་གྱུར་ཅིག།འདི་ལྟའི་སྙན་དངགས་མུ་ཏིག་དོ་ཤལ་གང་གི་ཁ་ལས་རབ་འཕྱང་བ།།བདེ་གཤེགས་གསུང་གི་ལེགས་བཤད་ཕྲེང་བས་ལྕེ་རྩེ་རྣམ་པར་བརྒྱན་པ་ནི།།བློ་གྲོས་ཤེས་བྱའི་ཕ་མཐའ་ལ་འགྲན་ཤཱཀྱའི་དགེ་སློང་དགེ་ལེགས་དཔལ།།བཟང་པོ་ཞེས་བྱ་འཇམ་པའི་རྡོ་རྗེའི་ཞབས་པད་བསྟེན་ལ་མངོན་དགའ་ཡིན།།ཅེས་ཉང་སྟོད་རིན་ཆེན་སྒང་ཞེས་བྱ་བའི་དགོན་པར་སྨྲས་པའོ།།།།༈